Rasprava o ulozi Bin Ladena
Otkriće materijala zaplenjenog tokom akcije hvatanja lidera al-Kaide pokreće pitanje šta su obaveštajne agencije znale o njemu 
Opšte je prihvaćeno da je zavera za organizovanje terorističkih napada u Sjedinjenim Državama 11. septembra 2001, potekla iz glave Osame bin Ladena. Ali njegova uloga je postala manje izvesna kada su krajem te godine pripadnici američkih snaga oterali Bin Ladena i njegove sledbenike iz njihovih utočišta u Avganistanu. U godinama posle 11/9, u američkim i zapadnim obaveštajnim agencijama se učvrstilo uverenje da je Bin Laden bio više nadahnuće, nego operativna figura Al-kaide. Komandosi američke Mornarice su zaplenili riznicu materijala prilikom upada u Bin Ladenovu kuću u Abotabadu u Pakistanu. Neki od tih materijala, barem na prvi pogled, izgleda da dovode u pitanje uvreženi stav prema Bin Ladenovoj ulozi. U izvešajima sada izronjavaju zavere za podizanje u vazduh železničkih pruga i Bin Ladenovo podsticanje sledbenika da agresivno napadaju američke ciljeve. Navodi se da su neki američki zvaničnici nazvali kompleks objekata u Abotabadu „komandnim i kontrolnim centrom“. Bivši analitičar Centralne obaveštajne agencije Pol Pilar kaže da bliža procena zaplenjenog materijala do sada potvrđuje dugo važeći stav da Bin Laden nije bio operativni vođa koji je upravljao akcijama. Ali Pilar kaže da deo objavljenog video materijala ukazuje da je Bin Laden vodio računa o svojoj slici. Analitičari kažu da je Al-kaida trpela pritisak kontraterorističkih operacija i hapšenja ili ubijanja vođa na srednjem nivou i nadgledanja njihovih komunikacija. Pilar, kao i drugi analitičari, ističe da je mnogo od terorističkih incidenata ili zavera posle 11/9, kao što je neuspešno postavljanje bombe na Tajms skveru i masakr u Fort Hudu, bilo planirano van „Al-kaidine centrale“ u Pakistanu, kako su obaveštajci počeli da nazivaju Bin Ladenovu kuću. Jedno interesantno pitanje je da li će dokumenti otkriti bilo kaku vezu pakistanske vojske ili obaveštajne službe i Bin Ladena. Mnogi se pitaju kako je najtraženiji čovek na svetu mogao neprimećeno da živi nedaleko od glavnih pakistanskih vojnih instalacija. Međutim Džošua Foust, iz Američkog bezbednosnog projekta, kaže da to možda nikada neće biti objavljeno u javnosti. „ Bin Ladenov zamenik, Ajman al-Zavahri, najšire se smatra vodećim kandidatom za naslednika ubijenog vođe Al-kaide. Analitičari ističu da Bin Ladenova smrt sama po sebi ne predstavlja smrtni udarac Al-kaidi ili džihadističkom terorizmu.